Maimane: ‘Die ANC bestaan nie meer nie’Mmusi Maimane. Foto: DA Maimane het gesê die DA het by die historiese kerk bymekaargekom om vaarwel te sê aan ŉ organisasie wat die verloop van Suid-Afrika se geskiedenis verander het. Volgens Maimane was die ANC vir talle die gesig van die versetbeweging teen apartheid en is dit gereflekteer in die oorweldigende steun wat hulle in 1994 in die land se eerste demokratiese verkiesing behaal het. “Agter die logo, kleure en slagspreuke is daar geen ooreenkoms tussen die ANC van 2016 en die beweging wat so ŉ belangrike rol gespeel het in die bevryding van swart mense van die onwettige en wrede apartheidsregering nie,” het Maimane gesê. Volgens Maimane is dit vir enige organisasie ŉ merkwaardige prestasie om vir langer as ŉ eeu te oorleef. “Onder pres. Jacob Zuma se selfdienende leierskap en met die samewerking van ŉ party wie se senior figure ŉ onblusbare liefde vir rykdom en mag verkry het, het dit net ŉ paar jaar geneem om ŉ eeu se moeite en opoffering te vernietig.” Maimane het gesê dit wat met die ANC gebeur het, is egter niks nuut nie. “Ons het al gesien hoe dieselfde patroon herhaal word met bevrydingsbewegings wat nie daarin kon slaag om die oorgang na ŉ regerende party te maak nie.” Volgens Maimane is die ANC van ouds dood. Die nuwe een is iets heeltemal anders. Dit is Suid-Afrika se verlies. Die DA is steeds die enigste party wat die Grondwet kan bevorder en verandering vir die mense van Suid-Afrika kan bring.”